Välja on pandud Rooma paavsti Gregorius  IX legaadi Modena Wilhelmi privileeg Tallinna Jaani seegile. 1237. aastal välja antud privileeg on vanim Eestis säilinud kirjalik dokument. Haruldast ürikut eksponeeriti laiemale publikule viimati 17 aastat tagasi. Teiste hulgas saab näha ka selliseid haruldusi nagu Lübecki õiguse Tallinna koodeks (u 1280), ladina-alamsaksa sõnastik (1454), Martin Lutheri soovituskiri Tallinna raele (1533), Rootsi kuninga Erik XIV kinnitus Tallinna privileegidele (1561), Vene tsaar Peeter I kinnitus Tallinna privileegidele  (1712) jt. 20. sajandit esindavad Tallinna linnavolikogu erakorralise koosoleku protokoll 24. veebruarist 1918, aadress-leht, mis kinnitab Ameerika Ühendriikide hilisema nimeka diplomaadi Georg F. Kennani viibimist Tallinnas, aga ka Tallinna Raekoja külalisraamatud Indira Gandhi ning Mihhail Gorbatšovi sissekannetega.